**Pripravení na leto? Nezabúdajme správne triediť obaly z opaľovacích prípravkov**

**Leto je konečne tu a s ním aj obdobie dovoleniek. Či už ide o pobyt pri mori, kúpanie v jazere, relax na kúpalisku alebo piknik v parku, v letnej výbave by nemali chýbať produkty, ktoré chránia pokožku a zabezpečujú potrebný komfort. Opaľovací krém s vysokým SPF, balzam na pery, osviežujúci sprej či dezinfekcia na ruky patria v lete medzi najčastejšie používané produkty. Čo však s obalmi po ich spotrebovaní? OZV ENVI - PAK pripomína, že aj tieto obaly je potrebné správne vytriediť.**

**Opaľovací krém patrí do plážovej tašky, prázdny obal do kontajnera**

Mnohé prípravky na opaľovanie sú navrhnuté tak, aby boli praktické, ľahké a odolné. Keď sú však obaly z týchto produktov prázdne, často končia v nesprávnom koši alebo voľne odhodené v prírode.

*„Obaly z produktov na opaľovanie patria do triedeného odpadu rovnako ako obaly z potravín či kozmetiky. Prázdna plastová tuba od opaľovacieho krému či obal od balzamu na pery si zaslúžia, aby boli správne vytriedené,“* hovorí Katarína Kretter, riaditeľka komunikácie OZV ENVI - PAK.

**Kam s obalom?**

Obľúbené kozmetické produkty, ktoré si so sebou berieme na pláž či kúpalisko, sú balené do rôznych obalov – od plastových túb a fľaštičiek až po papierové krabičky a kovové spreje. Triedenie obalov nemusí byť zložité, stačí si všímať, z čoho sú tieto obaly vyrobené.

* Prázdne plastové tuby od opaľovacích krémov a pumpičky patria do žltého koša na plasty.
* Spreje a dezodoranty v kovových obaloch vyhadzujeme do červeného koša na kovy. Ale pozor, v mnohých mestách sa kovy triedia spoločne s plastmi a nápojovými kartónmi do žltého koša na plasty.
* Sklenené fľaštičky patria do zeleného kontajnera na sklo.
* Papierové krabičky, napríklad z balenia opaľovacích prípravkov, sa triedia do papiera.
* Vlhčené obrúsky patria do zmesového odpadu, ich obaly sa však triedia medzi plasty.
* Balzamy na pery majú plastový obal, a teda patria do plastov.

*„Aj drobné návyky môžu mať pri triedení veľký význam. Obal pred vyhodením stlačme alebo inak zmenšime jeho objem, aby zbytočne nezaberal miesto. Odporúčame tiež oddeliť časti, ktoré sa dajú jednoducho rozobrať – napríklad plastový vrchnák z fľaše či pumpičku z flakónu. Takto oddelený a vytriedený odpad sa potom ľahšie spracováva,“* vysvetľuje Katarína Kretter z OZV ENVI - PAK.

**Čím vyšší faktor, tým vyššia ochrana**

Pri výbere opaľovacích prípravkov by sa nemalo rozhodovať len podľa vône či ceny. Najdôležitejším údajom je SPF – Sun Protection Factor, teda faktor ochrany pred UVB žiarením. SPF 30 zablokuje približne 97 % UVB žiarenia a SPF 50 až 98 %. Dermatológovia odporúčajú používať minimálne SPF 30, ideálne SPF 50, najmä pri deťoch a ľuďoch so svetlou pleťou a citlivou pokožkou.

**Tipy a triky na slnečné dni:**

* Opaľovací krém nanášajte aspoň 20 minút pred pobytom na slnku a noste ho vždy so sebou.
* Aplikujte opaľovací krém pravidelne, a to nielen na tvár, ale aj uši, chrbát, ramená a chodidlá.
* Nezabudnite na pokrývku hlavy a slnečné okuliare – aj oči treba chrániť.
* Prijímajte dostatok tekutín a noste so sebou fľaše na opakované použitie.
* Vyhýbajte sa slnku medzi 11:00 a 15:00 hod., keď je UV žiarenie najintenzívnejšie.
* UV žiarenie preniká aj cez mraky. Opaľovací krém používajte aj vtedy, keď je zamračené.
* Po spotrebovaní produktu obal správne vytrieďte. Príroda vám poďakuje.